DEĊIŻJONI TAL-KUMMISSJONI
tal-20 ta’ Ottubru 2009
li tapprova ċerti programmi nazzjonali għall-kontroll tas-Salmonella fid-dundjani
(notifikata bid-dokument numru C(2009) 7735)
(Test b’relevanza għaż-ŻEE)
(2009/771/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 2160/2003 tal-Parlament Ewropew u tal-Kunsill tas-17 ta’ Novembru 2003 dwar il-kontroll tas-Salmonella u aġenti żoonotiċi oħra speċifikati li jinġarru fl-ikel (1) u, b’mod partikolari l-Artikolu 6(2) tiegħu;
Billi:
(1)
L-għan tar-Regolament (KE) Nru 2160/2003 huwa li jiżgura li jittieħdu miżuri xierqa u effettivi għall-individwazzjoni u l-kontroll tas-Salmonella u aġenti żoonotiċi oħra fl-istadji rilevanti kollha tal-produzzjoni, l-ipproċessar u d-distribuzzjoni, partikolarment fil-livell ta’ produzzjoni primarja, biex titnaqqas il-prevalenza tagħhom u r-riskju tagħhom għas-saħħa pubblika.
(2)
Dan ir-Regolament jistipula li għandhom jiġu stabbiliti miri tal-Komunità għat-tnaqqis f’ċerti popolazzjonijiet ta’ annimali tal-prevalenza taż-żoonożi u aġenti żoonotiċi elenkati fl-Anness I tiegħu.
(3)
Ġiet stabbilita mira Komunitarja għat-tnaqqis tal-prevalenza tas-Salmonella enteritidis u s-Salmonella typhimurium fid-dundjani fil-livell tal-produzzjoni primarja bir-Regolament tal-Kummissjoni (KE) Nru 584/2008 tal-20 ta’ Ġunju 2008 li jimplimenta r-Regolament (KE) Nru 2160/2003 tal-Parlament Ewropew u tal-Kunsill dwar mira tal-Komunità għat-tnaqqis tal-prevalenza tas-Salmonella enteritidis u s-Salmonella typhimurium fid-dundjani (2).
(4)
Biex l-Istati Membri jiksbu l-mira Komunitarja, huma għandhom jistabbilixxu programmi nazzjonali għall-kontroll tas-Salmonella fid-dundjani u jippreżentawhom lill-Kummissjoni skont ir-Regolament (KE) Nru 2160/2003.
(5)
Ċerti Stati Membri bagħtu dawn il-programmi, li nstabu li kienu konformi mal-leġiżlazzjoni veterinarja rilevanti tal-Komunità u b’mod partikolari mar-Regolament (KE) Nru 2160/2003.
(6)
Dawn il-programmi nazzjonali ta’ kontroll għandhom għalhekk jiġu approvati.
(7)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI
Artikolu 1
Il-programmi nazzjonali għall-kontroll tas-Salmonella fid-dundjani mressqa mill-Istati Membri mniżżla fl-Anness ta’ din id-Deċiżjoni huma approvati.
Artikolu 2
Din id-Deċiżjoni għandha tgħodd mill-1 ta’ Jannar 2010.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, l-20 ta’ Ottubru 2009.